khistorydata/jeongjo-sjw-relations huggingface dataset:
정조 20년
丙辰正月二十六日辰時上御誠正閣諸承旨持公事入侍時行都承旨趙鎭寬行左承旨林濟遠左副承旨李肇源右副承旨李晉秀假注書韓致重具得魯記注官金良倜記事官吳泰曾檢校待敎徐有榘以次進伏訖上曰都承旨出去參備局公事坐起此後則備局坐起直爲進去勿以在院爲拘可也公事坐起有勝於次對近日和暖如此以頻爲之意傳于大臣可也鎭寬先退肇源讀奏忠淸監司李鼎運狀本溫陽郡守卞緯鎭所犯諸條論列馳啓事忠州前牧使鄭東愈所犯諸條論列馳啓事訖命書判付上曰無公事房退去濟遠等退出命書傳敎曰大昨城門事所係非細則須令勘罪諸人律各當律刑政可以行矣特緣箚啓之互發隨請隨許有欠稱當大抵徑先閉門罪在兵曹而甚至從門隙替奉信箭人之許入闕門者一則李羽晉二則羽晉羽晉之節節駭妄嶺海猶輕而付之不足深責之科雖不施之以當施之當律魚稻善地此果極邊該府諸堂一竝罷職守宮兵曹堂上李羽晉令該府更定配所次犯卽先廂大將也預授之指敎不掛心頭隄備之約束忽於飛傳身雖書生職在將兵數里行軍僨誤若此將以何顔更廁周行西郡肅川便一重宰居停之小歇處則又安敢不自求荒裔乎前摠帥徐龍輔加施流竄之典以懲背敎壞律之罪留都大臣急挽城扃守宮承旨不放宮鑰而該房則信箭之請送雖似後時送則送之兵判則事目之入啓已在前日啓則啓矣皆不過以體例處分者然則竄黜各或稍過守宮承旨申耆以門默施行該房李益運兵判李得臣亦以削職付標行在所入送信箭留鑰一款添載幸行事目雖從右相箚請而此指駕出正門外各城門之謂也自今作路之正門守宮承旨稟請仍留而還宮間自留陣營加送把卒另定將官一人眼同管領事令定例堂上知悉知委又命書榻敎曰禁府堂上前望單子入之待下批牌招察任上曰整理堂上入侍出榻敎賤臣承命出傳與戶曹判書李時秀偕入進伏上曰衛內攔入之下隷各該官員雖已論罪以法司下隷犯法者尤爲駭然更爲草記以爲重治之地可也衛內出入之時官員無隷則其可手持諸具而行乎此後定式外衛內掌標量宜造給以爲更勿犯罪之地可也上曰向詣奉安閣時近臣之爭先入門紛亂無序顧其官思其地果何如也豈不云防意如城此專由於遇事撓奪不能安靜之致誠萬萬慨歎矣上曰自上雖稱兵判領相而群下則於筵席不敢以兵判領相呼之此等體例亦無知之者矣仍命退諸臣以次退出
정조 20년
行都承旨趙尙鎭未肅拜行左承旨洪義榮未肅拜行右承旨林濟遠坐直行左副承旨李晩秀未肅拜右副承旨李肇源坐直同副承旨宋銓未肅拜注書趙台榮病一員未差假注書韓致重仕直具得魯仕事變假注書鄭敬翰仕
정조 20년
林濟遠啓曰明日常參經筵取稟傳曰停
정조 20년
李肇源啓曰御營廳將官來言今日本廳軍兵日次私習云矣敢啓傳曰知道
정조 20년
林濟遠啓曰來初一日輪對日次而社稷大祭齋戒相値頉稟之意敢啓傳曰知道
정조 20년
李肇源啓曰合辭許久闕啓事甚未安傳旨未下外兩司未肅拜人員竝卽牌招何如傳曰允
정조 20년
傳于林濟遠曰歲首先農祭取稟也亦有措語下批者今予夙宵一心在於祝豐耕籍之禮姑未親行因此享祀亦未免攝儀而神之格思齊明以待今日傳香後禮房承旨與初獻官進詣太常神位版陪奉至祭所禮畢後還奉如初儀仍卽復命夜當出御便殿齋宿而位版還奉時興仁之門預送符驗標信開門此後著爲式止
정조 20년
李肇源啓曰應敎李明淵疏批只許所辭事命下矣何傳旨捧入乎敢稟傳曰自可遞職以此分付該曹出代
정조 20년
李肇源啓曰大司憲執義掌令一員持平二員未差掌令姜文會牌不進監察茶時之意敢啓傳曰知道
정조 20년
以掌令姜文會正言李鼎秉牌不進罷職傳旨傳于李肇源曰只推
정조 20년
李肇源啓曰右承旨李益運削職傳旨勿施事命下矣卽爲牌招察任何如傳曰允
정조 20년
以右承旨李益運牌不進推考傳旨傳于李肇源曰該房事無論事實之如此如彼旣遭人言宜欲一伸廉隅許遞與未差之代前望單子入之待下批牌招察任
정조 20년
傳于林濟遠曰都承旨及奉命承旨許遞前望單子入之待下批牌招奉命承旨則令該曹口傳付軍職仍差假承旨往還後減下
정조 20년
承旨前望單子入之趙尙鎭落點
정조 20년
傳于林濟遠曰刑曹參判前望單子入之
정조 20년
刑曹參判前望單子入之趙鎭寬落點
정조 20년
兵曹口傳政事僉知單李晉秀
정조 20년
李肇源以禮曹言啓曰卽接典牲署所報則來二月初一日行文廟釋奠祭及初二日行社稷大祭犧牲看品今二十八日本署提調與本曹堂上眼同擧行而提調有闕不得擧行云提調有闕之代令政院稟旨變通何如傳曰允
정조 20년
李肇源啓曰因禮曹草記來二月初一日行文廟釋奠祭及初二日行社稷大祭犧牲看品典牲提調與本曹堂上眼同擧行而提調有闕不得擧行云提調有闕之代令政院稟旨變通事允下矣政官卽爲牌招開政差出何如傳曰允
정조 20년
李肇源啓曰合辭許久闕啓事甚未安今日政新除授兩司諸臺待下批竝卽牌招何如傳曰允自
정조 20년
有政吏批判書沈煥之進參判未差參議宋煥箕在外右副承旨李肇源進洪義榮李晩秀宋銓爲承旨徐有臣爲大司憲尹得孚爲大司諫朴瑞源爲執義金孝眞爲司諫洪彦燮爲掌令李德鉉申光岳爲持平鄭東觀爲應敎李致中爲左參贊閔台爀爲同義禁具㢞爲軍器提調徐有臣爲典牲提調朴載德爲吏曹佐郞李勉昇爲禮曹正郞鄭晩錫爲兵曹正郞沈銖爲奉常正金燨爲坡州牧使韓弘裕爲沃川郡守南宮玾爲司圃別提具㢞爲訓鍊都監提調禁衛提調御營提調竝單付同成均沈煥之仍任事承傳承文著作二單申義淳蔡趾永江原監司李秉鼎仍任事承傳濟州牧使柳師模今加通政加資事承傳前牧使曺允彬今加資憲前水使李曄今加嘉義已上特加一資事承傳止
정조 20년
兵批判書具㢞進參判李太亨參議金勉柱病參知鄭尙愚入直行右承旨林濟遠進李海愚爲宣傳官曺允大爲副摠管洪栒爲楸坡萬戶金受鍊爲豐山萬戶同知單李寬徵僉知單韓師貞副護軍李海愚金祖淳李傅萬副司果李惟鑑
정조 20년
李肇源以內醫院提調意啓曰前御醫李惟鑑旣闋服依例還屬本院令該曹付軍職冠帶常仕何如傳曰允
정조 20년
李肇源以兵曹言啓曰北部居閑良吳漢忠上言有奉考受敎草記之命矣取考上言內辭緣則渠以藩陽扈從功臣內禁將吳孝誠之五世孫而八壯士子孫中登科者直付別軍職閑良令軍門調用事列聖朝下敎而渠獨未蒙一視之澤將使先祖香火至於廢絶之境得蒙調用事呼籲矣取考本曹謄錄則無可據文蹟而八壯士子孫前後收用皆因特敎矣招問吳漢忠則以爲渠之曾祖纘起從祖道亨俱以先蔭得除別軍職已經字牧之任云矣渠雖吳孝誠子孫干恩等說冒煩天聽極涉猥越上言內辭意置之何如傳曰允
정조 20년
李肇源以壯勇外營言啓曰駕後待令司僕寺諸員李周郁池大重鄭完得因下敎出付本營矣竝卽拘留之意敢啓傳曰放送事回諭
정조 20년
李肇源以御營廳言啓曰本廳來二月三月兩朔應立左部中司屬全羅左道五哨軍兵五百十七名今已逢點整齊矣二月初一日與左司軍兵替代立番後舊軍放送之意敢啓傳曰知道
정조 20년
李肇源以御營廳言啓曰本廳來四月五月兩朔應立左部右司屬全羅左道五哨軍兵三月二十五日京中逢點四月初一日與中司軍兵當爲替代立番而依定奪每哨以一百名磨鍊後其餘一百三十五名竝資保收布上送事本道監兵使處措辭知會之意敢啓傳曰知道
정조 20년
李肇源以二所巡廳言啓曰去夜二更一點量犯夜人典醫監生徒鄭昌宗執捉依例移送秋曹之意敢啓傳曰知道
정조 20년
李肇源以刑曹言啓曰因二所巡廳啓辭去夜二更一點量犯夜人典醫監生徒鄭昌宗執捉移送秋曹事命下矣犯夜人鄭昌宗依更數決笞五十度放送之意敢啓傳曰知道
정조 20년
李肇源以刑曹言啓曰因交河幼學李彦海擊錚啓目判付內果如渠供宜乎鳴冤而卿曹跋語中見拔旣有所由云者未知何由是隱喩詳査草記事判下矣李彦海原情以爲渠父陽五癸卯入於宣薦丁未冬謂以風憲之子還爲拔薦而風憲差帖出於本官之逞憾果不無苗脈云故臣曹跋辭中旣有所由云者蓋指此事而及承詳査之命更爲招致李彦海問之則所對與原情辭意無異該廳書員亦爲招來使之査問於廳中則丁未十二月廳議以爲李陽五有庶名不可仍置於宣薦還爲拔薦云矣敢啓傳曰到今査問之擧反爲渠難明之鐵限大抵宗班後裔設有監令皆無所拘如或奉祀尤豈有礙乎此意分付該廳可也
정조 20년
李肇源以義禁府言啓曰忠淸監司李鼎運査啓內溫陽郡守卞緯鎭罪狀令攸司稟處事啓下矣卞緯鎭時在任所云依例發遣府羅將拿來何如傳曰待畢賑後拿來可也
정조 20년
李肇源以義禁府言啓曰牙山前縣監林元浩李亨正李東野李羲文尹光心時縣監沈泰之德山前縣監鄭厚祚李景壽金直休時縣監林淳浩等竝令該府拿問事傳旨啓下矣林元浩李東野李羲文尹光心今方待命拿囚而沈泰之林淳浩時在任所李景壽下去忠淸道忠州地云發遣府羅將拿來李亨正差祭於先農壇將事後拿囚金直休以倉還虛留旣已勘配鄭厚祚身故云勿論何如傳曰允其中湖西尤甚邑守令待畢賑拿來可也
정조 20년
李肇源以義禁府言啓曰卽接月令醫員金纘禹手本則時囚罪人林元浩年過七十而重患毒感寒熱交作食飮全却氣息奄奄方有難保之慮云自前罪人病勢如此則有保放救療之規時囚罪人林元浩姑爲保放之意敢啓傳曰知道
정조 20년
吏曹啓目粘連觀此昌平幼學羅得纘等上言內辭緣則故掌令李恒學問之篤操履之貞蓋多著見於儒賢論述之中而官至掌憲祠以腏食于今二百餘年先輩搢紳章甫之慕古好賢者迄無異辭矣第因鄕典諸生之不識事體以一紙上言遮蹕呼籲遽議贈官易名之典則抑恐淸朝尙儒敎振士風之政反不嚴愼上言內辭緣勿施何如判付啓故掌令李恒之學行爲湖南之師表列聖褒諭先正諸說炳日星而資徵信文烈公金千鎰以其門人一祠腏食而官資之弟尊師卑實爲一方人士觖菀之端而此與四件內事有異則諸生之捨上疏而爲上言反有欠於尙儒敎振士風之政云者誠如覆啓內辭意是置卿旣帶成均之任招致諸生諭以此意使之退去爲旀三品議諡係是格外而加贈一款卿於登筵時稟處爲良如敎止
정조 20년
刑曹啓目粘連擊錚人海州居方東議處云云所告亦難準信令道臣更爲査實決處後啓聞何如判付啓本事之如許不問可知朝令之下不能禁戢反有逞憤之弊者豈不萬萬痛惡以兩便之意姑不劃給島民若使爲道臣判官者隨處操切則弊豈若前從當發遣繡衣或備邊郞考察而其間委折爲先首實狀聞之意分付爲良如敎
정조 20년
判義禁洪良浩疏曰伏以三陽泰回百祿鼎至鑾輿夙駕於寢園聖孝克伸於羹墻五日旋蹕玉體冞康臣民慶忭曷有其極伏念臣負罪明時杜門自靖時月屢易歲籥已改間伏承藥院摠府除命再辱而廉防至嚴轉動無路蹤跡已遠於朝籍夢想不到於周行不意我聖上追記簪履之舊每勤翦拂之恩日前摠銜之除屢承恩召之命而區區情地末由冒膺荐犯違傲恭俟重勘伏蒙天地之量曲加包涵父母之慈不忍捐斥今玆金吾特授又下於縮伏訟愆之中臣尤驚惶踧踖感涕交逬不知措躬之所也噫臣本愚闇空疎百無肖似而偏蒙陶甄之化猥躋崇顯之列前後所被恩造與天無極無地圖酬而犬馬之齒已過懸車蒲柳之質屢經風霜求退未退當止不止以致姍謗交集身名玷辱罔非自取尙何尤人理宜息影斂跡退守本分何敢冒沒進身唐突彈冠以益無忌憚之罪厚招沒廉恥之譏乎況此見職臣於昨春待罪時曾以擬律之乖謬自速溺職之罪譴黜薄罰不足以自贖僨誤之地餘悚尙切尤何敢厭然自揜肆然冒進乎自來情勢旣關四維之重目下官銜又切再誤之戒聖恩雖摯於抆拭私義冞增於兢蹙庚牌荐辱鐵限在前玆敢瀝血哀籲於仁覆之下伏乞天地父母憐臣危苦之私察臣恧蹙之情亟命鐫臣所帶摠府金吾之任治臣逋慢之罪仍賜斥退之恩以卒終始生成之澤不勝萬幸臣無任云云答曰省疏具悉卿其勿辭行公
정조 20년
丙辰正月二十七日辰時上御誠正閣諸承旨持公事入侍時行都承旨趙鎭寬行左承旨林濟遠左副承旨李肇源假注書韓致重具得魯記注官金良倜記事官吳泰曾檢校待敎徐有榘以次進伏訖鎭寬讀奏全羅監司徐鼎修狀本順天府使崔守魯樂安郡守安㢞到任事慶尙監司李泰永狀本長鬐縣監林淵浩蔚山府使李性重到任事江華留守金履翼狀本瑞山等邑大同船無弊護送事濟遠讀奏禮曹上言回啓十二度全羅監司徐鼎修狀本中軍金潤國到任事江華留守金履翼狀本浦堡別將金景國身病不得已罷黜其代敎鍊官張聖維差定事肇源讀奏慶尙監司李泰永狀本道內時囚罪人等同推開坐事罪人金命淳高靈縣到配事訖上命書判付仍命書傳敎曰判義禁批下牌招察任同義禁曺允大前已承批亦云出肅於諫職則今忽復申前說事體不當從重推考更卽牌招同義禁尹弼秉聞有實病許遞上曰壇享時位版例爲奉出於太常過享後還安於太常而城外壇享後還奉每在城門未開之前故輒患遲留於路次大欠誠敬此後則宣傳官持標信符驗往城門待位版還奉時開門獻官陪進事知委太常著爲式可也鎭寬曰城門標信亦涉重大每於過享後獻官趁罷漏時徐徐陪進似好矣上曰過享後無端遲滯亦涉未安且祭官之弊亦不可不念矣仍命退承史以次退出
정조 20년
丙辰正月二十七日午時上御重熙堂左承旨入侍時行左承旨林濟遠假注書具得魯記注官安經心金良倜以次進伏訖上曰兵曹節目中諸門仍留信箭云者卽指應出入仍留出送之謂也非大駕還宮時留門節目也然則向者傳敎中承宣處分誤矣仍命書傳敎曰近來之人不習典故遇事擾揚今番該房事亦然非己罪而自以爲己罪云故雖有其然豈然之疑意謂明在於幸行節目中近日處分輒與守宮諸臣同爲勘斷而終未釋然取見該曹啓下節目初無還宮日標信信箭入送之語又考通編亦然然則鷺梁之入送不當送之信箭者爲該房昧例溺職之失固可反以不早請出加之以罪則刑政之顚錯爲如何相箚堂箚特未詳格例而然伊後處分亦由泛應旣覺之後雖推考亦不可該房承旨削職傳旨特爲勿施伊日之事罪在守宮該堂旣知還宮之在當日則城門斷當仍留竝與慈旨而未必受出其罪於是益著至於信箭宣傳官盧秉事論其替傳直用軍律豈有異辭而觀渠處變之擧可謂新進武弁中難者急於開門替給門將回鑣馳還首實請死特以軍法之有常遽難全釋使之棍配而更思若不用律不若全釋之反有所據秉特放仍命退承史以次退出
정조 20년
行都承旨趙尙鎭坐行左承旨洪義榮坐行右承旨李晩秀坐直左副承旨李肇源坐右副承旨金啓洛坐同副承旨宋銓坐直注書趙台榮仕直一員未差假注書具得魯仕事變假注書鄭敬翰仕
정조 20년
趙尙鎭啓曰明日常參經筵取稟傳曰停
정조 20년
傳于洪義榮曰左承旨入侍
정조 20년
李肇源以禮曹言啓曰卽接典牲署所報則來二月初一日行文廟釋奠祭及初二日行社稷大祭犧牲看品今日本署提調與本曹堂上眼同擧行而新除授提調徐有臣以大司憲未肅拜不得進參云令政院稟旨牌招以爲趁卽擧行之地何如傳曰允
정조 20년
李晩秀啓曰因禮曹草記來二月初一日行文廟釋奠祭及初二日行社稷大祭犧牲看品今日本署提調與本曹堂上眼同擧行而新除授提調徐有臣以大司憲未肅拜不得進參云今政院稟旨牌招以爲趁卽擧行事允下矣典牲提調徐有臣卽爲牌招何如傳曰允
정조 20년
李肇源啓曰大司憲徐有臣掌令姜文會牌招啓辭未下執義未差掌令洪彦燮持平申光岳李德鉉在外監察茶時之意敢啓傳曰知道
정조 20년
李晩秀啓曰典牲提調徐有臣牌不進推考傳旨今方捧入而文廟釋奠祭及社稷大祭犧牲看品一時爲急如是違牌事甚未安更卽牌招何如傳曰許遞令該曹口傳差出
정조 20년
吏曹口傳政事以李致中爲典牲提調
정조 20년
承旨前望單子入之金啓洛落點
정조 20년
李肇源啓曰新除授承旨金啓洛方在罷散中何以爲之敢稟傳曰敍用
정조 20년
李肇源啓曰卽者漢城府郞廳來言上言回啓例於三日內爲之而判尹未差次堂例不得擧行云何以爲之敢稟傳曰令次堂擧行
정조 20년
李肇源啓曰穆陵忌辰祭文廟釋奠祭傳香禮房承旨當爲齋宿而左副承旨李晩秀纔已緣故出去矣卽爲牌招入直何如傳曰允
정조 20년
傳于洪義榮曰禮房承旨入侍
정조 20년
宋銓以弘文館言啓曰新除授應敎鄭東觀卽爲牌招察任何如傳曰允
정조 20년
以應敎鄭東觀牌不進罷職傳旨傳于宋銓曰只推
정조 20년
宋銓以吏曹言啓曰今正月二十二日傳曰今日召見問之奉安閣衛將前牧使曺允彬卽昔年溫泉陪從之人而伊時陪從武臣中今存者只有渠與前水使李燁云而年皆過七十竝特加一資其外以陪從年過七十人令吏兵曹訪問草記事命下矣庚辰年溫泉幸行時陪從人中奉朝賀具允明年八十六以忠淸監司陪從行護軍金履禧年七十以栗峯察訪陪從行護軍蔡廷夏年七十七以兵曹佐郞陪從行大護軍洪緯浩年八十八以報恩縣監陪從僉知李昌郁年七十以掌儀陪從行大護軍李文載年八十四行大護軍金孝儉年七十二俱以醫官陪從云矣敢啓傳曰年雖未踰七十一體訪問亦爲草記可也止
정조 20년
洪義榮以兵曹言啓曰因北部居童蒙李大壽原情刑曹覆啓李大壽被人奪宗事係倫常令禮曹査實稟處事判付內李大壽段令兵判嚴査草記事分付事命下矣招致李英以李大壽原情內辭緣奪宗委折一一詳覈則李英以爲渠卽延祜宮祖父贈判書瑄奉祀孫李大壽卽延祜宮父贈贊成後哲奉祀孫故府使李長玉子也自長玉良玉從兄弟俱沒之後幼穉一箇大壽外李姓者只有渠一人故年前以奉祀無人果爲天聽特蒙天恩得付禁旅使祖先香火幸不至於闕祀而已初無奪宗之意而且目今大壽家因特敎令內需司劃給免稅條待其年長付料軍門則大壽之本家奉祀明白無疑大抵人家奪宗之規祠版與奴婢田宅盡爲移屬成出禮曹文蹟然後始可爲奪宗而渠則本無如此之事奪宗之說未知指何而致煩天聽云矣蓋李英奉祀卽是贈判書李大壽奉祀乃是贈贊成則大壽之爲本家宗孫明的無疑其所主祀各自不同而李英之當初上言中以長玉無子之故渠自繼後奉祀等說未免欺瞞自歸希望論其罪狀不可仍置嚴治懲礪何如傳曰李大壽成人之前李英之自現於祀孫訪問之時者李英別無可罪之端勿治李大壽待年長除取才直付一內以爲收用之地可也
정조 20년
洪義榮以訓鍊都監言啓曰謹依備邊司定例所草記批旨今番園幸時無掌標現捉本局馬兵卜直文宗得沈萬金各嚴棍十度馬兵曺孝建嚴棍十五度除案李得春則馬兵中本無此姓名使之査實則乃是馬兵姜文翊故一體嚴棍除案而臣亦有不能檢飭之失惶恐待罪之意敢啓傳曰知道卿則勿待罪可也
정조 20년
洪義榮以御營廳言啓曰依備邊司定例所草記批旨今番園幸時無掌標現捉駕前別抄孫長石從人吉三金嚴棍二十度懲後違禁率往孫長石亦爲嚴棍二十度後汰去而臣亦有不能檢飭之失惶恐待罪之意敢啓傳曰知道卿則勿待罪可也
정조 20년
金啓洛以義禁府言啓曰罪人李柱溟爲先遠惡島勿限年定配判堂以守宮大將今方入來先擧行後草記事命下矣李柱溟全羅道薪智島勿限年定配而以判付內辭意具罪目依例發遣府羅將押送配所之意敢啓傳曰知道
정조 20년
以忠淸監司李鼎運啓本尤甚邑米保抄戶數爻開錄事判付內啓下備邊司爲旀使之依狀請施行爲良如敎
정조 20년
正言李鼎秉疏曰伏以臣以人則至譾劣也以地則甚遐遠也才識器藝百無一取揣分量己最居人下而幸逢盛際濫竊科第偏蒙陶甄驟叨淸顯每一循省慙悸靡措不意迺者薇垣新命遽下於鄕廬蟄伏之中馹召遄降村巷傳呼是豈螻蟻賤臣夢寐之所嘗及者哉榮寵已極涯分已踰臣雖頑如木石迷如禽蟲豈不欲竭蹶趨承圖報涓埃而顧念臣雖無似不足比數於百執事之末問其職名則今之臺閣卽古之臺閣也大而繩愆糾繆拾遺補闕小而正色危言擧劾邪佞皆屬分內苟非言議風裁上足以孚格下足以懾憚者則莫宜居之其非如臣愚陋所可淟涊冒據也明矣理宜自知不稱一直退守而第念臣跡非隱遁心切怵畏坐在嶺嶠逋傲明旨亦所不敢玆不得不黽俛就途來伏城闉而素患痰痛當寒輒發長路驅馳之餘外氣與內祟相搏輾轉增劇添成別症筋脈牽引食飮俱廢以此病狀實無旬日內陳力供職之望玆陳空疎之實兼暴疾痛之呼伏乞天地父母俯垂矜諒曲施生成亟解臣所帶職名以重公器以安私分焉臣方不以見職自居陳懇乞免固不敢贅及他說而臣於目下事竊有區區憂慨者日前城門下鑰鑾輿露次誠前古所未有之事不可使聞於鄰者也章奏迭發論勘備至繼而明旨誕降區別輕重處分得當臣不必更爲覶縷而第伏念國有大事若賞若罰必先歸於主管摠察之地百執事以次及焉行幸之時主管摠察非留都守宮而誰翠華久凝輦路前阻是何等景像而畢竟勘罪獨厚責於官位未甚崇高之一二人者揆以刑政終涉苟簡臣謂守宮大將加施竄配之典以重事面以尊國綱斷不可已也臣無任屛營之至省疏具悉守宮大將事其任只管闕門以內不允勘罪之偏厚於一二官位未甚崇高之人云者爾言誠然而論其事實專由騎堂以責在元帥之意處分竝及於留都大臣爾其勿辭從速察職
정조 20년
丙辰正月二十八日辰時上御重熙堂右承旨入侍時行右承旨林濟遠記事官趙台榮記注官金良倜記事官吳泰曾以次進伏訖上曰承旨今旣多日供劇矣上曰同副承旨入侍出榻敎賤臣承命出傳同副承旨宋銓進伏命書傳敎曰右承旨許遞前望單子入之待下批牌招察任命退承史以次退出
정조 20년
丙辰正月二十八日午時上御重熙堂左承旨入侍時行左承旨洪義榮記事官趙台榮記注官金良倜記事官吳泰曾以次進伏訖上曰近來領相筋力何如義榮曰臣父近得眼病姑未差勝矣上曰向於路次見之則大臣神色與前無減矣命書公事判付訖命退承史以次退出
정조 20년
行都承旨趙尙鎭坐行左承旨洪義榮坐行右承旨李晩秀坐直左副承旨李肇源奉命進去右副承旨金啓洛坐同副承旨宋銓坐直注書趙台榮仕一員未差假注書具得魯仕直事變假注書鄭敬翰仕
정조 20년
藥房提調鄭存中副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 20년
金啓洛啓曰大司憲徐有臣掌令姜文會牌招啓辭未下執義未差掌令洪彦燮持平李德鉉申光岳在外監察茶時之意敢啓傳曰知道
정조 20년
李晩秀啓曰明日社稷大祭齋戒相値視事頉稟之意敢啓傳曰知道
정조 20년
洪義榮啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 20년
傳于趙尙鎭曰都承旨馳詣宗廟景慕宮奉審摘奸同副承旨馳詣文宣王釋奠祭所奉審摘奸以來
정조 20년
傳于李晩秀曰右議政入侍
정조 20년
傳于李晩秀曰廣州留守吏曹判書入侍
정조 20년
李肇源啓曰卽者義禁府都事來言時囚今日內捧供事命下而判義禁洪良浩病不進知義禁權同義禁閔台爀差祭只有同義禁曺允大一員不得備員開坐云判義禁洪良浩卽爲牌招何如傳曰允
정조 20년
傳于金啓洛曰當該中官金姓崔越俸三等
정조 20년
金啓洛啓曰右議政尹蓍東廣州留守徐有鄰吏曹判書沈煥之依下敎來待矣傳曰入侍
정조 20년
傳于金啓洛曰政官牌招開政
정조 20년
有政吏批判書沈煥之進參判未差參議宋煥箕在外右副承旨金啓洛進以林濟遠爲大司諫李羽逵爲執義崔烜爲司諫權爲判尹沈頤之爲謝恩使朴宗甲爲副使李翊模爲書狀朴忠煥爲兵曹正郞金熙周爲佐郞金履銈爲顯隆園令趙秀民爲典籍金箕應爲公州判官金載遂爲軍器僉正鄭存中爲工曹判書兵批判書具㢞進參判李太亨病參議金勉柱入直參知鄭尙愚病行左承旨洪義榮進護軍單李益運林濟遠副護軍單李勉兢副司直單李明淵
정조 20년
傳于宋銓曰凡有朝令豈擇緊歇大小而奉行或有所勤怠乎楮竹田事亦豈等閒則成命幾年湖南一道外狀啓後錄數行而已所謂事目無消詳論理者湖西擧行尤爲駭然槐山等十餘邑楮田不讓於兩南雖以箭竹言之洪州等十餘處昔則無不於此取用而年前飭敎之後尙無其效今番摘奸以致現發當該守令等拿罷斷不可已特以賙恤之時宜恤迎送姑爲參酌更將此意嚴飭道伯而嶺湖伯處一體嚴飭俾無不勤之罪俾有蔚然之效
정조 20년
傳于李晩秀曰發遣吏郞諸執事淸齋與否摘奸以來
정조 20년
李晩秀以司饔院提調意啓曰因北部居羅聖得上言判付內令廚院都提擧査奏事命下矣取見上言內辭意則渠父重贊以景慕宮水剌間員役多年隨行甲戌年分身老病劇以渠兄聖起代差而伊後渠又承繼差之敎云矣溯考本院文蹟則初無可憑渠言之出於倖望自可知之設如渠籲渠兄退去之時何不趁卽呼籲而今過三十餘年之後始乃上徹欲蒙天恩事極猥越置之勿論何如傳曰允
정조 20년
宋銓以議政府三公意啓曰本府每於歲首例爲觀察使節度使薦而臣等俱有故限內不得議薦之意敢啓傳曰知道
정조 20년
李晩秀以禮曹言啓曰來二月初十日景慕宮春享大祭親行時省牲省器之節依例以親臨磨鍊擧行乎敢稟傳曰以親行磨鍊可也
정조 20년
李晩秀以禮曹言啓曰臣與戶曹判書李時秀進詣皇壇奉審則奉室草芚三浮饌卓床巾二件曲水座面紙一張大樽羃一箇樽羃十箇籩羃四箇鼎羃三箇籩二十六箇篚三箇砂分兒三箇砂碗五箇砂大楪五箇砂楪匙五箇壇上方甎十立甲黃幕一浮三十一幅內半幅甲黃帳一浮十四幅內三幅內簷甲黃帳二浮各十一幅內一幅油遮日四十張付一浮白布遮日一浮五十幅內八幅白細木內揮帳二浮各十四幅內四幅白木外揮帳二浮各十四幅內三幅黃綿絲三甲所一艮衣小束乼一艮衣廣別大束乼一艮衣大束乼一艮衣中束乼二艮衣從享位單席一立紫的褥一件外拱白布遮日一浮二十幅內一幅黃木乼一艮衣中束乼一艮衣油遮日二浮各三十張付內各五張齋室風遮草芚三浮木把槽一坐竝破紅紬衣七件白細中單十三件竝渝色烏皮履五件渝傷趁卽改備修補之意分付各該司何如傳曰允
정조 20년
洪義榮以都摠府言啓曰今日內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 20년
洪義榮以兵曹言啓曰來二月初九日大駕詣景慕宮齋宿初十日春享大祭親行時何營軍兵隨駕何營軍兵留陣禁軍及馬步軍以幾番幾哨磨鍊而禁衛鄕軍則停番矣餘軍留營何以爲之乎敢稟傳曰以訓局步軍十五哨馬軍五哨爲先後廂禁軍五番隨駕御營廳留陣其外留營置之路由館峴以此分付可也
정조 20년
洪義榮以兵曹言啓曰今正月朔各廳堂下武臣朔試射當爲設行而臣曹連因有故不得爲之之意敢啓傳曰知道
정조 20년
宋銓以備邊司言啓曰依下敎事知韓致性崔興喆黃仁國一竝捉來爲先各別嚴棍十五度後今番隨駕時掌設使曹司擔當委折及前此無嚴之習首犯創始者爲誰嚴加査問則渠等所告內以爲掌設使曹司擔當自牌頭文禧孫爲始今番犯科者卽牌頭韓致性所爲云以各廳掌設一事前後申飭何等截嚴而此輩之無所顧忌如是冒犯誠極痛駭首犯人文禧孫今番牌頭韓致性竝出付攸司照法嚴勘何如傳曰允
정조 20년
洪義榮以兵曹言啓曰因備邊司定例草記今番園幸時摘奸御史被捉違禁率往之人冒法隨去之人令各該營門嚴棍懲後事允下矣犯科駕後禁軍金枝順從人金千才事知韓尙謙卜直李泰奉禁軍金世完卜直金漢成金鎭豐卜直崔三伊等各嚴棍十五度而前後飭禁何等截嚴則金枝順等之敢以無章標人肆然率去者極爲駭然不可棍治而止竝汰去之意敢啓傳曰知道
정조 20년
宋銓以備邊司言啓曰頃因湖西暗行御史鄭晩錫所啓批旨尤甚十三邑大同分數停退磨鍊狀聞之意行會矣卽見忠淸監司李鼎運狀啓則以爲就最貧窮不得不退捧者各別精抄最尤甚戶全數尤甚戶折半之次戶三分一停退而尤甚新昌等十三邑停退大同米合爲一千五百十三石零矣之次邑民情雖多艱乏尙不至於莫重貢賦停退之境故不爲擧論至於泰安舒川兩邑不入公賑與十三邑煞有差等而旣入於當初分等時尤甚則比諸之次亦不無懸殊一體精抄停退其數爲一百九十石零十五邑停退米摠爲一千七百四石零區別開錄請令廟堂稟旨分付矣兩邑民勢雖與十三邑煞有差等同是尤甚則宜有一視之政雖於十三邑外如有遑急之民戶道臣具由狀聞事至有特敎判下今者該道臣奉承恩綸乃有狀請則不可以大同體重有所靳許依狀請泰安舒川兩邑大同一體停退事分付何如傳曰允止
정조 20년
洪義榮以舟橋司言啓曰舟橋自今日撤排之意敢啓傳曰知道
정조 20년
宋銓以刑曹言啓曰因備邊司啓辭隨駕時事知掌設創始牌頭文禧孫今番犯科牌頭韓致性竝出付攸司照法嚴勘事命下矣取考律文則大明律制書有違條有曰凡奉制書有所施行而違者杖一百文禧孫韓致性等依此律各決杖一百之意敢啓傳曰知道
정조 20년
禁府啓目牙山前縣監李亨正李東野李羲文尹光心等原情云云傳旨內辭緣泛稱遲晩竝只刑推得情何如判付啓除刑推議處爲良如敎又啓目洪州前牧使鄭東愈原情云云問目內辭緣泛稱遲晩刑推得情何如判付啓除刑推議處爲良如敎又啓目公州前判官沈公著原情云云問目內辭緣泛稱遲晩刑推得情何如判付啓除刑推議處爲良如敎
정조 20년
漢城府啓目粘連尼城幼學尹光奎上言回啓云云此訟前後互相上言今至四次或勝或負尙未決末屢度判付之下又此煩瀆其在事體極爲未安此訟肯綮專在於單白虎與否步數遠近是白乎矣自臣府有難遙度臆斷更令道臣如前除良別定剛明官詳加査實從公決給後卽爲狀聞事分付何如判付啓向下判付何等嚴明而山訟胡大事京外訟官互相推諉屢次上徹紀綱所在萬萬駭然今番回啓堂上及特敎判下後漫漶之道臣一竝越俸一等所謂査官是在公州判官李翊永爲先刊汰其職雖其報辭差異於翊永其爲依違不決一也不可以事在措語判下之前有所分揀前判官沈公著拿問處之使此輩知有法綱嚴飭道臣斯速決給此後更以此訟登聞自道臣焉逭重勘此意竝以分付該道爲良如敎
정조 20년
丙辰正月二十九日辰時上御重熙堂右承旨入侍時行右承旨李晩秀記事官趙台榮記注官金良倜記事官吳泰曾以次進伏訖上曰直閣入侍賤臣承命出與直閣李始源偕入進伏上曰遲遲臺賡韻皆已入來乎始源曰在京諸臣賡進詩皆爲入來矣命晩秀書公事判付訖命退諸臣以次退出
정조 20년
丙辰正月二十九日午時上御誠正閣右議政廣州留守吏曹判書備局有司堂上承文院公事堂上司譯提調入侍時同副承旨宋銓假注書具得魯記注官金良倜記事官吳泰曾右議政尹蓍東廣州留守徐有鄰有司堂上沈頤之李時秀吏曹判書沈煥之承文院公事堂上李晩秀譯官李洙張濂玄啓桓李邦華洪宅福以次進伏訖上曰大臣進前蓍東曰日氣稍暖聖體若何上曰一樣矣蓍東曰王大殿氣候何如上曰一樣矣蓍東曰惠慶宮氣候何如上曰一樣矣上曰今番頒詔之順付於使行回便係是特例又有別賜物不可不入送謝恩使而謝恩則有二名矣方物當備送二起耶一起耶蓍東曰謝恩使入送則皆以爲當然無異辭而一起二起則譯官之論不一矣上曰入送使臣則太上皇新皇帝當知恪勤之誠豈以一起二起有所輕重耶譯官輩竝陳所見可也洙曰謝恩使不可遲待聖節待二使臣入來卽發爲好而至於一起少無如何之端矣濂曰謝恩有二名則其在事體不可只送一起矣啓桓曰謝恩有二名方物之只送一起似如何矣宅福曰兩謝恩方物各爲之似便當矣上曰諸臣各陳所見可也有鄰曰小臣之意則以爲不必備送二起矣頤之曰豈以方物之輕重爲事大之道乎時秀曰不在於物之多寡矣煥之曰諸臣所達皆好矣晩秀曰臣亦別無他見矣上曰謝恩時旣有停止方物之皇旨則雖一起猶涉屑越況是二起尤無義矣蓍東曰今此別齎咨官回便頒詔順付事文蹟出來謝恩別使當依例治送而賜物謝恩兩使臣參宴謝恩亦當竝擧矣三使臣今日政差出預爲整頓行具待順付使行之回還入京行禮翌日使之發行趲程前進恐合事宜方物則年前雖有陳謝時槪行停止之皇旨而此與尋常謝恩有異太上皇帝新皇帝前各一起措備待令之意分付何如上曰依爲之正使則大臣除非老病卽親年篤老儀賓亦無可合差遣者依近例以一品中差遣待下批付判樞可也出擧條蓍東曰謝恩使行入送及方物封進例有緣由別咨此則文任或知製敎可以製進故敢達矣上曰咨文令內閣知製敎撰進可也出擧條蓍東曰新皇帝三節合竝謝恩事惟於新皇帝前當具表文而漂民出送謝恩則不必付送於今番使行留待節行進後陳謝亦多已例云依此擧行何如上曰依爲之出擧條上曰今番使行諸事及皇勅諸條使譯官一一錄成一部冊子續付同文彙考以爲徵後之地可也雖異於諸夏事大交鄰國卽春秋中一義也不辱命多在於譯官而古則勇於王事近多厭避者專出於無所資賴也善爲區處使之鼓動則好矣仍命退諸臣以次退出
정조 20년
丙辰正月二十九日申時上御重熙堂右承旨入侍時行右承旨李晩秀假注書具得魯記注官金良倜記事官吳泰曾以次進伏訖上命書傳敎曰聞吏判言別試試望排擬在卽卿宰侍從罷散人敍用日前處分禁喧郞廳亦爲給牒敍用仍命退承史以次退出
정조 20년
行都承旨趙尙鎭坐行左承旨洪義榮坐直行右承旨李晩秀坐左副承旨李肇源坐右副承旨金啓洛坐直同副承旨宋銓坐注書趙台榮仕直一員未差假注書具得魯仕事變假注書鄭敬翰仕
정조 20년
李晩秀啓曰明日常參經筵取稟傳曰停
정조 20년
李晩秀啓曰來初五日朝參日次矣敢稟傳曰停
정조 20년
李肇源啓曰大司憲徐有臣掌令姜文會牌招啓辭未下執義李羽逵掌令洪元燮持平李德鉉申光岳在外監察茶時之意敢啓傳曰知道洪元燮如爲掌令則判官昨日政何以不爲出代乎問于該曹草記
정조 20년
傳于李晩秀曰同副承旨馳詣社禝奉審摘奸以來
정조 20년
傳于李晩秀曰禮房承旨入侍
정조 20년
李晩秀啓曰卽者宗廟署官員來言春奉審將以擇日擧行而都提調洪樂性身病提調閔鍾顯出疆無以擧行云何以爲之敢稟傳曰提調許遞令該曹口傳差出
정조 20년
吏曹口傳政事以沈頤之爲宗廟提調
정조 20년
李晩秀啓曰專經文臣殿講來月更稟事命下矣以何日爲之乎敢稟傳曰十二日爲之
정조 20년
李晩秀啓曰文臣製述以何日爲之乎敢稟傳曰十二日爲之
정조 20년
李晩秀啓曰吏文製述依文臣製述例春秋仲朔取稟事定式矣以何日爲之乎敢稟傳曰二十日爲之
정조 20년
傳于金啓洛曰尊年之道豈下於大官儀賓之行而爲之乎謝恩正使行中御醫一人帶送而院吏則不緊除之事分付
정조 20년
傳于宋銓曰留院上疏入之
정조 20년
以水原留守趙心泰狀啓外南山鳳鳥峯下被莎補築處臣與植木九邑守令會同商確定界分授待來月初旬始役事傳于李晩秀曰近日風寒卿等又爲予代勞矣卿等之勞姑置之九邑民人之勞力何可一刻弛心依筵敎役二日先從附近面出用計日給糧依植木例而殘獨戶及應在當拔之戶亦皆査拔期於竭誠對揚之意本府留守及廣州留守京畿監司處下諭始役完役日子本府主管登聞而廣留畿伯亦當隨續陳聞此意竝令知悉役所凡事植木差使員專當看檢事一體下諭
정조 20년
假注書具得魯書啓臣伏奉聖敎馳往內外南山摘奸是白乎則木根段無新斫見捉者是白乎旀毋論內外山間間童濯所見可悶是白遣曾前所植松木段皆有蒼鬱之漸爲白乎旀山腰以上及南壇主脈犯耕處雖無更爲起墾之處而畦塍宛然往往散置糞壤恐有愚氓冒耕之慮若多植松木於當禁陳田則自無犯法之弊而似因節序差早未及植木是白齊傳曰秋間更當摘奸令廟堂嚴飭京兆及所管營門俾有蔚然之效可也
정조 20년
李晩秀以禮曹言啓曰每年各陵展謁春則二三月秋則八九月取稟事曾有定式矣今春展謁定於何陵而以何間推擇乎敢稟傳曰今年園幸欲於獻陵先爲展謁而未果爲者事勢然矣今則春耕在卽雖於道近陵寢亦難爲之今年幸行則待秋更稟可也
정조 20년
李肇源以義禁府言啓曰今此別試文武科初試時本府都事皆爲赴擧武都事一員本府入直而當直入直都事公事回公都事文一二所禁亂都事武一二所禁亂都事無以推移假都事六員令該曹口傳差出以爲分排之地何如傳曰允
정조 20년
禁府啓目向前鄭東愈亦議處云云觀其爰辭參以道啓則各項取剩或因補賑或爲修廨不可謂之全歸潤橐而敗米之推移納稅廩穀之作穀立本莫念謹守之道自歸殖利之科揆以法理誠極可駭至於潛奸云云事雖猥屑旣登査啓自有當施之律以此照律何如判付啓各項所犯無非任怨而反爲斂怨兺除良立本雖似殖利廩米換作還穀如是之際浮謗必至究其心則決知非染指至於下款一件眞所謂論人於酒色之外繡啓論列不啻白脫渠叔事之䵝䵢尙今嗟惜又豈可以優可昭晳之事勒加之罪乎特爲放送渠叔之本情洞悉無餘此後段有官供職之意嚴飭分付爲良如敎又啓目向前李亨正李東野李羲文尹光心等亦議處云云貢津倉事體與他自別而雖云流來之舊逋旣已摘發之後不卽收殺以致未捧之夥然揆以糴法誠極駭痛而其中李羲文段謂以限年徵捧事草成節目是白如可未及準捧旋爲徑遞是如爲白遣尹光心段謂以躬往營門力請啓聞而其時道臣有親嫌於本縣前官不得論啓故相議成節目限四五年充報而徑遞未了是如爲白乎則此與初不報營私自彌縫煞有間焉是白乎矣歲末穀簿循例磨勘是如可今旣現發則畢竟掩置之罪實無異同竝只以此照律何如判付啓李羲文尹光心等段容有可恕公罪勘放爲旀其餘考律勘處竝只今日內以草記區別功議勘放爲良如敎又啓目向前沈公著身爲地方官山訟雖稱決折終未出場以致訟民之累煩上徹不可以事屬判付之前有所寬恕以此照律何如判付啓與時勅官所爲差異分揀放送爲良如敎
정조 20년
大司諫林濟遠疏曰伏以臣見職不但有通擬時自來情勢年前一玉堂之疏雖付諸不屑未嘗深引而若其下段臺閣言議一句語比之刊正侵過一層臣於是遂爲永謝臺端之人不意玆者叨此恩旨雖欲冒沒於小大狼狽之地鐵限在前其勢末由玆敢短章自列乞蒙鐫改幸聖明曲賜俯諒俾存臺體俾靖私義焉第臣於目下事竊不勝區區憂慨身雖不出義難終默非敢以臺職自居而言也日者回鑾時城鑰一款卽有國以來所未聞之大變向後處分輕重得宜如從金秤上稱出來臣實欽仰而獨於留都大臣略其失而輕其罰者終不能釋然此殿下不以大臣之道待大臣而然何其薄也噫留都之任百責都萃政院兵曹特其摠察中事一或干科責有所歸夫安有淸蹕當前城門不開而只以一該堂一門將苟然勘斷而已者乎八方聞之百世傳之其必議朝家之刑政也不虞之事適在倉卒昧例之致未及檢飭原其本實不過如此顧必追論於已經末勘之後而事到此境關係莫重其在尊國體重事面之道有不容但已日昨諫批中責在元帥四箇字殿下已得其要領矣水旱風霜之災未必皆三公所召而策免故事漢法至嚴其所以罪之者乃所以敬之也或以大臣之力挽門鑰爲可原之端而挽而不得其失益著烏在其董正百司之意也顧今國綱漸弛朝廷不尊法之不行又自大官始則爲大臣者亦豈安於心乎繼此三司之論果未知何如臣情地轉身無路亦無以與聞末議虛辱官名只俟重究臣不任惶蹙之至答曰省疏具悉留都大臣事卿疏論列固知官箴之美意而不以大臣之道待大臣云云雖過而其所以罪之乃所以敬之云云則然矣然於爲日稍久之後何必更事較正乎卿之情勢難以强迫本職許遞
정조 20년
丙辰二月初一日午時上御便殿右承旨入侍時行右承旨李晩秀記事官趙台榮記注官金良倜記事官吳泰曾以次進伏訖上曰遲遲臺御製詩從近賡進事言于左相可也上曰直閣李始源來待于監印所事分付賤臣承命出傳命退承史以次退出
정조 20년
行都承旨趙尙鎭病行左承旨洪義榮左直行右承旨李晩秀坐左副承旨李肇源坐直右副承旨金啓洛坐同副承旨宋銓坐注書趙台榮仕一員未差假注書具得魯仕直事變假注書鄭敬翰仕
정조 20년
洪義榮啓曰御營廳將官來言今日本廳軍兵日次私習云矣敢啓傳曰知道
정조 20년
李肇源啓曰合辭許久闕啓事甚未安除在外外兩司未肅拜諸臺竝卽牌招何如傳曰允
정조 20년
洪義榮啓曰右邊捕盜大將柳孝源以武二所試官明日慕華館出去矣所佩命召及大將牌傳令牌何以爲之敢稟傳曰仍佩往來
정조 20년
傳于洪義榮曰諸承旨持公事入侍
정조 20년
金啓洛啓曰今此京外守令邊將薦擧單子纔已捧入而其中應薦不薦人令該曹依例察推何如傳曰允
정조 20년
李肇源啓曰副正字徐俊輔今朔朔書無緣不書依定式禁推傳旨捧入之意敢啓傳曰知道
정조 20년
以副正字徐俊輔今朔朔書無緣不書依定式禁推傳旨傳于宋銓曰此後嚴飭
정조 20년
金啓洛啓曰吏曹郞廳來言臺諫有闕政事取稟傳曰當日爲之
정조 20년
有政吏批判書沈煥之進參判未差參議宋煥箕在外行左承旨洪義榮進以黃昇源爲吏曹參判柳河源爲獻納李龜雲爲副校理李祖源爲禮曹判書沈基泰爲兵曹參議李師濂爲參知李致中爲知經筵權裕爲司圃提調申光履爲氷庫提調申絢爲吏曹正郞宋文述爲佐郞徐在修爲獻陵令李始源爲軍資正李重采金珍恪爲典籍奉常僉正鄭重祿直講李錫心相換宗廟副奉事金魯正司䆃奉事李啓遠相換奉常直長單蔡趾永副奉事單朴廷儉行護軍蔡廷夏今加資憲金履禧今加嘉義行副護軍韓宗瓚今加嘉善行大護軍洪緯浩今加正憲僉正李昌郁今加嘉善行上護軍金孝儉今加崇祿行大護軍李文載今加正憲以上庚辰年溫泉幸行敎是時陪從官特加一資事承傳贈吏參尹琰贈吏判例兼加贈一階事承傳以李春輔爲司成
정조 20년
兵批判書具㢞試所進參判李太亨入直進參議沈基泰試所進參知李師濂未肅拜右副承旨金啓洛進判府事沈頤之大護軍具庠副護軍李鼎德柳憲周徐美修司果李翊模司勇鄭繼周竝單付訓鍊正元永胄仍任事承傳
정조 20년
金啓洛啓曰今此別試文武科一二所監試官兩司各四員分排進去而大司憲徐有臣掌令姜文會司諫崔烜正言李鼎秉尹持範未肅拜大司諫獻納未差執義李羽逵掌令洪彦燮持平申光岳李德鉉在外無以備員受點何以爲之敢稟傳曰都憲外竝許遞前望單子入之待下批牌招
정조 20년
兩司前望單子入之執義李城輔大司諫鄭尙愚司諫吳鼎源獻納李始源掌令韓光植李明淵持平金近淳宋知濂正言趙萬元權晙落點
정조 20년
傳于李肇源曰文科旣有下敎濫雜武科尤甚鐵箭百十步太歇以百三十步改書下分付武試所
정조 20년
傳于金啓洛曰今年何年渠輩雖無知亦豈不知而今番重試唱榜以三月十五日擇入擇日官等渠輩何足責而該堂事極爲未安雖不處分聞此則似當改擇此意分付該曹
정조 20년
傳于李肇源曰在外邊將改差
정조 20년
吏曹口傳政事鰲恩君單李敬一
정조 20년
兵曹口傳政事副護軍單金勉柱
정조 20년
李肇源啓曰大司憲徐有臣掌令李明淵持平金近淳牌不進推考傳旨及罷職傳旨今方捧入而執義李城輔掌令韓光植在外別試初試文武一二所監試官無以備員受點何以爲之敢稟傳曰掌令李明淵持平金近淳只推更爲牌招在外掌令許遞前望單子入之待下批一體牌招
정조 20년
傳于金啓洛曰安春君亦是資窮之人衣資食物令該曹輸送仍令存問
정조 20년
傳于洪義榮曰在外邊將改差口傳差代
정조 20년
吏曹口傳政事咸鏡監司趙宗鉉今加輔國前郡守李完基今加正憲前府使李彦忠前五衛將李宗賓李顯昌今加嘉善前萬戶玄翊光今加嘉義前萬戶柳星郁金聲益今加嘉善禁軍韓宗復今加崇政前僉使曺景休今加嘉義前禁軍鄭光一今加資憲以上庚辰年溫泉幸行敎是時陪從官及軍門將校禁軍加資事承傳
정조 20년
兵曹口傳政事五衛將加設十單韓宗復鄭光一玄翊光曺景休柳星郁金聲益李世豐金章垕申達夏曺潤亨前府使李世豐前萬戶金章垕武臣兼宣傳官申達夏前權管曺潤亨今加折衝以上溫泉幸行敎是時陪從人加資事承傳
정조 20년
兵曹口傳政事以李光秀高遇泰洪範瑞爲黔毛浦萬戶朴旨鳳許演金壤爲蛇梁萬戶韓道元朴天柱趙興麟爲宣沙浦僉使
정조 20년
傳于宋銓曰濟州人前萬戶李光秀高遇泰洪範瑞今日事在渠輩可謂千載一時武兼口傳單付而餘則見窠外加設待窠陞實令牧使捧其自願起送後狀聞前僉使韓道元習讀加設單付待窠陞實晉州人前萬戶朴旨鳳令該曹問其地處草記
정조 20년
傳于洪義榮曰宣沙浦僉使趙命載蛇梁萬戶趙德演黔毛浦萬戶全德潤竝仍任
정조 20년
兵曹武兼三單李光秀高遇泰洪範瑞宣沙浦僉使趙命載黔毛浦萬戶全德潤蛇梁萬戶趙德演以上仍任事承傳
정조 20년
掌令前望單子入之李貞運落點
정조 20년
以監試官望筒傳于金啓洛曰正言趙萬元除署經行公
정조 20년
兵曹口傳政事護軍單林濟遠
정조 20년
獻納李始源啓曰臣姿性鹵下言議骳骫本不合於淸朝耳目之任而薇垣新除忽下於闕內仕進之際庚牌儼臨雖不得不章皇出肅而臣於本院已經亞諫則揆以格例決不當仍冒請命遞斥臣職答曰依啓
정조 20년
以黃海監司徐邁修狀啓宣薦年老及未仕人開坐事傳于李晩秀曰令兵曹草記回啓
정조 20년
記注官金良倜書啓臣敬奉聖敎馳往蜂峴摘奸是白乎則石築防塞使附近村民逐日守直禁飭行人故絶無路痕是白遣仍詣昭顯墓遍審後峯兩麓及內外白虎四麓是白乎則年來植木幾盡着根大者丈餘中者半丈小者數尺將有蓊鬱之勢而其中瘠薄處間間枯損不無稀疎之慮是白如乎自明日爲始墓官與隣近陵官及地方官眼同播植計料爲白齊傳曰知道地方官若能盡心擧行豈如彼稀疎乎當該郡守王道常令道臣更觀今年擧行又或不謹拿致營門從重決杖後狀聞事下諭
정조 20년
以慶尙監司李泰永啓本歲首應資老人敎旨頒給成冊上送事傳于金啓洛曰昨年則推恩有所重頒給形止使之狀聞者此蓋一時特敎而近日諸道年例加資敎旨頒給緣由亦皆狀聞䙝瀆甚矣此後俾勿如是之意下諭諸道此道臣之日以新定式云者何時有何定式乎難免不審推考此啓本還下送
정조 20년
宋銓以吏曹言啓曰因承政院啓辭大司憲徐有臣掌令姜文會牌招啓辭未下執義李羽逵掌令洪元燮持平李德鉉申光岳在外監察茶時事批旨內知道洪元燮如爲掌令則判官昨日政何以不爲出代乎問于該曹草記事命下矣正月二十七日政前掌令洪彦燮自臣曹首擬於掌憲至蒙恩點而水原判官洪元燮元無擧擬於臺望之意敢啓傳曰知道當該誤書之承旨推考可也
정조 20년
宋銓以吏曹言啓曰今此文武官重試對擧別試文科初試一二所試官中時無職名人員令該曹口傳付軍職何如傳曰允
정조 20년
兵曹口傳政事護軍單黃昇源權裕洪明浩申光履尹得孚
정조 20년
宋銓以吏曹言啓曰今正月二十二日傳曰今日召見問之奉安閣衛將前牧使曺允彬卽昔年溫泉陪從之人而伊時陪從武臣中今存者只有渠與前水使李燁云而年皆過七十竝特加一資其外以陪從年過七十人令吏兵曹訪問草記事命下矣庚辰年溫泉幸行時陪從人中奉朝賀具允明年八十六以忠淸監司陪從行護軍金履禧年七十以栗峯察訪陪從行護軍蔡廷夏年七十七以兵曹佐郞陪從行大護軍洪緯浩年八十八以報恩縣監陪從僉知李昌郁年七十以掌議陪從大護軍李文載年八十四行大護軍金孝儉年七十二俱以醫官陪從事批旨內年雖未踰七十一體訪問亦爲草記可也事命下矣安春君以宗班陪從而今年爲六十九歲行副護軍韓宗纘以兵曹佐郞陪從而今年爲六十六歲云矣敢啓傳曰各加一資以示念舊之意其時錦伯卽綾恩君係是資窮令該曹衣資食物輸送遣郞官存問地方官故郡守龍恩君尹琰加贈一階其餘差使員守令問于該道追後草記而生存者一體加資卿則已爲草記而兵曹則尙無皁白該堂推考隨駕武臣及禁軍守禦廳前排軍先後牌軍之生存者亦卽訪問於各部各該營門而該郡擧行校吏亦令道臣探問狀聞因此思之有每欲一諭而未能者故重臣李潭繡衣時事其可忘乎乙未以前樹立卽其源流其子參奉李靖模湖西守令待窠調用以示錄孤之意可也止
정조 20년
李晩秀以內醫院提調意啓曰因本院慶尙道左兵營進上生熟鰒當趁今月十四日封進而無端愆期以致闕封兵使李潤謙罷職事草記批旨內其委折爲先關問後草記可也事命下矣依下敎其愆期闕封委折發關査問矣該道兵使報辭今始來到以爲東萊府使頉報今初八日未時量來到故生熟鰒進上不得封進緣由卽刻修啓期於十四日呈納矣同持者到鳥嶺値無前酷寒兩足皴坼顚仆路傍十一日窮日之力僅到三十餘里新店萬無作行之望故不得已雇人代送以致日字之稽滯云矣敢啓傳曰知道
정조 20년
李晩秀以禮曹言啓曰今此文武官重試對擧別試初試一所設場於本曹矣上直郞廳依例朝房直宿之意敢啓傳曰知道
정조 20년
宋銓以禮曹言啓曰卽接奎章閣移文則御考恩賜庚戌九月頒餻後應製直赴會試進士李日煒以前所受帖追後來納故依節目考準案冊成小帖粘連以給後仍爲知委禮曹及四館所許赴於今此別試事啓下矣御考恩賜直赴會試進士李日煒許赴於今番別試會試何如傳曰允
정조 20년
李晩秀以禮曹言啓曰卽接奎章閣移文則御考恩賜儒生五十人內直赴會試儒生庚戌九月頒餻後應製進士金鋼成海應生員閔耆顯辛亥六月頒餻後製述幼學申夔朝甲寅二月日次儒生應製生員閔致福甲寅九月日次儒生殿講時上齋生應製進士姜履元甲寅十二月日次儒生殿講時上齋生應製生員李命熙乙卯二月親臨摛文院上齋生應製更試生員兪益柱金師範進士李光顯乙卯四月日次儒生殿講時上齋生應製更試生員金會淵給二分儒生庚戌十二月泮儒應製更試幼學洪大然尹愼乙卯二月親臨摛文院上齋生應製進士李㷞乙卯八月日次儒生製述進士安光宇給一分儒生甲寅二月日次儒生應製生員李龜星甲寅十二月日次儒生殿講時上齋生應製進士金鎭白乙卯二月親臨摛文院上齋生應製進士蔡弘臣生員吳鼎煥乙卯八月日次儒生製述進士金相任李大奎金碩鉉生員任壽益乙卯十月親臨春塘臺上齋生製述進士金啓溫鄭弼東乙卯十二月日次儒生殿講時上齋生應製進士具康金魯應生員李在修給半分儒生壬子十月日次儒生應製生員金明淳水原直赴會試儒生乙卯六月應製生員李弘謙給二分儒生辛亥六月府內及外村應製幼學尹持哲癸丑六月應製生員林周喆乙卯六月府內及外村應製生員鄭遂龜等三十三人以前所受直赴給分帖來納故依節目考準案冊成小帖粘連分給後知委禮曹及四館所區別直赴會試與給分許赴於今此別試而庚戌九月頒餻後應製直赴會試幼學李在誠及乙卯八月日次儒生製述給一分進士兪漢寔則昨年慶科庭試時許赴小帖雖已受去而旋又入格於九日製因特敎先以試考初試許赴矣御考恩賜則今番別試更爲許赴事啓下四館所牒報內乙卯十月柑製入格幼學趙晃鎭丙辰正月春到記殿講入格幼學安益謙竝直赴殿試乙卯十月柑製入格幼學朴圭壽乙卯十二月日次儒生殿講入格幼學沈鈺李魯俊崔大榮丙辰正月人日製入格生員李復心竝直赴會試乙卯十月柑製入格幼學李潢李運德李興紹閔師容丙辰正月人日製入格幼學鄭觀綏具命益朴朝源兪紳煥兪杞柱生員安棨竝給一分事命下而依例分等許赴事報來矣幼學趙晃鎭等二人直赴殿試御考恩賜直赴會試進士金鋼等十三人試考直赴會試幼學朴圭壽等五人今番殿試旣兼會試依例許赴御考恩賜給分幼學洪大然等二十二人試考給分幼學李潢等十人依例許赴於今此別試初試較藝等第之意分付何如傳曰允
정조 20년
金啓洛以兵曹言啓曰今二月初三日重試對擧別試武科初試試官望磨鍊擬入而擬望之人乏少堂上曾經兵使竝擬以入之意敢啓傳曰知道
정조 20년
李海愚以兵曹言啓曰吏曹草記庚辰年溫泉幸行時陪從官訪問以啓事批旨內各加一資以示念舊之意其時錦伯卽綾恩君係是資窮令該曹衣資食物輸送遣郞官存問地方官故郡守龍恩君尹琰加贈一階其餘差使員守令問于該道追後草記而生存者一體加資卿則已爲草記而兵曹則尙無皁白該堂推考隨駕武臣及禁軍守禦廳前排軍先後牌軍生存者亦卽訪問於各部各該營門而該郡擧行校吏亦令道臣探問狀聞因此思之有每欲一諭而未能者故重臣李潭繡衣時事其可忘乎乙未以前樹立卽其源流其子參奉李靖模湖西守令待窠調用以示錄孤之意可也事命下矣依傳敎訪問則咸鏡監司趙宗鉉今年六十六歲以洗馬陪從矣敢啓傳曰亦爲加資政官如已出去口傳下批念其先重臣陪從之事豈勝愴傷況診筵誠勤最著者乎重臣官敎傳宣日遣禮官亦爲致祭於故重臣趙雲逵而又思之故重臣之先重臣卽予封冊時師傅也曾亦記存而今於致祭之時豈可闕爲一體爲之事分付該曹可也
정조 20년
金啓洛以兵曹言啓曰吏曹草記庚辰年溫泉幸行時陪從官訪問以啓事批旨內各加一資以示念舊之意其時錦伯卽綾恩君係是資窮令該曹衣資食物輸送遣郞官存問地方官故郡守龍恩君尹琰加贈一階其餘差使員守令問于該道追後草記而生存者一體加資卿則已爲草記而兵曹則尙無皁白該堂推考隨駕武臣及禁軍守禦廳前排軍先後牌軍生存者亦卽訪問於各部各該營門而該郡擧行校吏亦令道臣探問狀聞因此思之有每欲一諭而未能者故重臣李潭繡衣時事其可忘乎乙未以前樹立卽其源流其子參奉李靖模湖西守令待窠調用以示錄孤之意可也事命下矣依傳敎陪從官及各軍門將官禁軍等訪問則前府使李彦忠年六十六以宣傳官道路橋梁次知詣前郡守李完基年六十八以武兼陪從前五衛將李顯昌年五十八禁軍韓宗復年七十一前萬戶玄翊光年七十七前萬戶柳星郁年六十六前僉使李世豐年七十二前權管曺潤亨年七十一前萬戶金章垕年六十一武兼申達夏年六十六前禁軍鄭光一年五十七俱以禁軍陪從前僉使曺景休六十五以訓鍊都監知彀官陪從前萬戶金聲益年七十一以日傘事知陪從前五衛將李宗賓年六十以京畿監營牌將陪從矣敢啓傳曰知道一體加資其中未經五衛將者今日口傳加設單付仍爲追榮已經者抄出書入可也
정조 20년
金啓洛以兵曹言啓曰纔因全羅監司徐鼎修狀啓故忠臣鄭運祀孫繼周居在道內靈嚴郡形止探問馳啓事有令兵判招致見其身手問其所業草記之命矣鄭繼周自該道成給草料今已上來故臣招致繼周觀其身手雖未俊秀聽其言辭亦可謂精詳而年今三十二歲矣問其所業則以數年從事於武技而家計窮乏中間廢閣今爲三年云矣敢啓傳曰忠臣之孫豈可自外退送欲爲召見爲先付軍職冠帶常仕卽令待令而兩南宣召文蔭諸人上來與否尙無皁白俱非隱逸則事體道理豈敢若是更令吏兵曹催促隨其來到這這草記大抵上來如許召命該曹擧行專事推托此後嚴飭若不自下卽爲提奏以至自上提問之擧則判堂禁推下吏卽其宣召地方充定官隷此傳敎書付吏兵房承旨故事冊及笏記可也
정조 20년
金啓洛以別試文科二所試官意啓曰臣等承命來詣試所方欲開門許入儒生而搜挾官不爲待令屢度催促曛黑之後始爲來到以致開門之遲滯揆以紀綱萬萬駭然當該搜挾官李秉烈令該府拿問重勘其代卽令司憲府更爲定送何如傳曰允分臺之行首監察亦爲拿處可也
정조 20년
李肇源以義禁府言啓曰李亨正告身盡行追奪忠淸道木川縣迎春驛徒二年定配李東野告身盡行追奪徒二年半定配以喪前所犯收贖草記批旨內襲謬則無異而此頉彼頉以李亨正一人定配事涉無義與李東野同律事命下矣李亨正徒二年定配收贖告身盡行追奪放送之意敢啓傳曰知道
정조 20년
李肇源以義禁府言啓曰時囚罪人李亨正李東野李羲文尹光心等議處公事判付內李羲文尹光心等容有可恕公罪勘律其餘考律勘處竝今日內以草記區別功議勘放事命下矣李羲文尹光心等以還穀虛錄掩置徒三年定配公罪收贖而李羲文八代祖增平難功臣尹光心十三代祖坤佐命功臣慶恩府院君異姓四寸親云羲文功減一等徒二年半定配尹光心功議各減一等徒二年定配竝以公罪收贖放送李亨正李東野等取考律文則大典通編倉庫條有曰還上虛錄掩置之該官徒配勿揀赦前推斷條有曰犯私罪杖一百以上之罪告身盡行追奪徒流以下之罪喪前所犯而喪後發覺者從勘斷時收贖矣李亨正告身盡行追奪徒三年定配而其七代祖鋥扈聖原從功臣德興大院君八寸親云功議各減一等告身盡行追奪忠淸道木川縣迎春驛徒二年定配勿揀赦前而以議啓判付內辭意具罪目依例發遣府羅將押送配所李東野告身盡行追奪徒三年定配以喪前所犯收贖而其五代祖敏厚寧國原從功臣云功減一等徒二年半定配收贖放送何如傳曰襲謬則無異而此頉彼頉獨以李亨正一人定配事涉無義與李東野同律其餘依草記施行可也
정조 20년
以黃海監司徐邁修狀啓黃州牧民家燒燼事判付內啓下備邊司爲旀被燒民戶至近八十餘戶之多言念民事極爲矜悶拔例顧助斯速結構期於奠接後狀聞小殘獨戶如有身布勿徵殘獨戶竝與新舊還勿徵事分付爲良如敎止
정조 20년
禮曹判書具庠疏曰伏以孺慕冞切於虹節聖孝克伸於園謁回蹕康寧率土欣忭仍竊伏念從古受恩於國者何限而豈有如臣家受知於君者何限而豈有如臣身者哉臣父以累世勳戚之裔蒙兩朝生成之眷我英考旣任使之我殿下又庇覆之曠絶之典便蕃之寵至於今番休致而極矣一門隕結之忱寤寐何間食息何弛至於臣猥以無似之資偏荷明主之遇枯荄之澤不啻九死十生華衮之褒非比一字千金而不惟生之褒之從而節次剪拂歷揚兜攬踰分已極如集于木唯思斂息而至於見職無異父子交承實是在古所罕臣雖愚迷豈不知重任之難膺貞疾之難强而挺身行公無復一辭者良以龍光無比私榮無前微分不暇恤隆渥不敢孤鞠瘁殫竭顚仆而後已者卽臣區區之計而第臣之脚病已成癃痼俄頃之間劇歇無常方其歇也轉動行步雖謂之如常可也及其劇也如鍼刺骨按住不得少欲趨走不堪牽痛升降周旋尙何可論況且證形倏止作若當贊禮之任而適値病氣之發則臣固不足恤而其於失儀咫尺之前致僨莫重之禮何哉以臣潰劣無狀無路報答唯欲不擇燥濕生死向前而以此病而行此任斷無其望如前所陳伏惟淵鑑在上不待臣言之畢而必有所俯燭矣況且臣之從弟㢞中權之除又下意外異數愈往而愈摯薄福易滿而易溢臣於此際仍據此職則是六卿之長兄弟居二又況俱是重要之地有非閒漫之比哉私心之不安顧無可言而其在國體不亦苟艱矣乎徊徨數日粗了未卒之公事控籲尺疏始暴悶蹙之情實伏乞聖明俯賜諒察亟許遞改以便公私千萬幸甚臣無任云云答曰省疏具悉卿其勿辭調理行公
정조 20년
丙辰二月初二日辰時上御誠正閣諸承旨持公事入侍時行左承旨洪義榮行右承旨李晩秀左副承旨李肇源右副承旨金啓洛同副承旨宋銓假注書具得魯記注官金良倜記事官吳泰曾檢校待敎徐有榘以次進伏訖義榮讀奏兵曹佐郞李重蓮病親呈辭咸鏡監司趙宗鉉狀啓德源府使元毅鎭到任事黃海監司徐邁修狀啓守令七事成冊上送事肇源讀奏黃海監司徐邁修啓本罪人秋命吉兔山縣到配事咸鏡監司趙宗鉉啓本罪人德惠三水府到配事罪人等同推開坐事忠淸監司李鼎運啓本罪人金直休永同縣到配事黃海監司徐邁修啓本罪人韓聖養遂安郡到配事刑曹單子決等單子無乎事上命啓下書判付肇源曰祭享設行自有定時而城外設壇行事之處獨於南壇特用行漏先農壇將事時限只憑火繩每因風力之緊漫易致時刻之差違同是中祀而事體欠敬今番壇享旣用行漏此後則一依南壇例自漏局出送行漏著爲定式恐合重祀典之道敢此仰達矣上曰依爲之出擧條銓曰卽見黃海監司徐邁修孝烈狀本則後錄中金川士人徐用和謂以節孝先生徐稜之後奏御文字何等審愼而先生之稱大損事體原狀啓係是歲首擧行者雖不得不捧入而當該道臣從重推考何如上曰依爲之出擧條上命義榮等分書內下公事判付訖上曰錦伯狀啓中浦民之稅錢田民之結錢軍民之番錢云者是何說也此等狀啓只當逐其條件詳陳名色豈可對偶爲文漫漶下語如此而何弛南顧之憂向來狀啓中讚揚等語亦犯前後飭禁言于李益運使之善導渠兄可也命書傳敎曰豈可番番提飭乎所謂科場飭禁訖可休矣況別試異於庭試則但當責其令行禁止之效以此意分付每場如有不率敎者隨卽罷場後草記雖連二場切勿爲拘而初試取人之數視此遞減其額卽令泮堂榜示諸生上曰來待史官入侍賤臣承命出傳與徐俊輔黃基天曺錫中姜俊欽偕入進伏上曰場屋之亂雜士習之僥冒莫甚於近日每以慶科之故有所闊狹而然也今番別試當以正士趨爲挽俗習之機會爾等分往一二所各別禁察而如有儒生之不率敎者直爲入語於試官仍卽復命可也應辦所情債之禁不啻嚴明而近來則雖無設場時徵索而出榜後貢人輩私相與酬則依舊云此則過場後限十日多般廉探以爲懲礪之地可也命書榻敎曰武所試官中年過七十人減下更爲書入命書榻敎曰武所試官中假都事進去人減下訓鍊副正元永胄仍任改付標命書榻敎曰兵曹堂上中時帶檢校閣臣許遞與未差之代今日政差出待下批牌招察任命書榻敎曰試官望中耆堂勿爲出牌改付標命書榻敎曰試官中未付判府事及衆所共知情勢實病人改付標勿拘閣臣承旨擬入卽爲牌招命書傳敎曰宮享當前受由禮判許遞今日政差代命書榻敎曰試官望中陳疏未承批人勿爲出牌改付標仍命退諸臣以次退出
정조 20년
行都承旨趙尙鎭病行左承旨洪義榮坐行右承旨李晩秀坐左副承旨李肇源坐右副承旨金啓洛坐直同副承旨宋銓坐直注書趙台榮仕一員未差假注書具得魯仕直事變假注書鄭敬翰仕
정조 20년
洪義榮以都摠府言啓曰今日入直內三廳武兼禁軍及軍兵等中日習射請出標信傳曰知道
정조 20년
李肇源啓曰合辭許久闕啓事甚未安除在外試所進去外兩司未肅拜人員竝卽牌招何如傳曰允
정조 20년
李肇源啓曰大司憲徐有臣牌不進執義李城輔在外掌令李貞運李明淵持平宋知濂金近淳試所進去監察茶時之意敢啓傳曰知道
정조 20년
以李秉烈囚單子傳于李肇源曰付過放送
정조 20년
傳于金啓洛曰三和係是十年十遞邑云內遷下敎勿施未赴任防禦使改差其代擬入事分付
정조 20년
吏曹口傳政事以李彦忠爲坡州牧使
정조 20년
傳于洪義榮曰試所進去兵曹堂上許遞前望單子入之
정조 20년
兵曹參議前望單子入之李勉兢落點
정조 20년
兵曹口傳政事以鄭繼周爲內乘武兼單李光秀加設二單高遇泰洪範瑞知事單李文載同知事李昌郁知事李文載減下事承傳
정조 20년
以濟州牧使李禹鉉狀啓進上香橘全數闕封惶恐待罪事傳于宋銓曰勿待罪事回諭
정조 20년
以濟州牧使李禹鉉狀啓巡營區劃錢所貿穀隨其到泊今已畢捧事傳于宋銓曰區劃萬兩錢貿穀之除夕日畢捧豈勝奇幸歲初特下之御用條所劃貿送穀物亦果次第到泊乎曾以每日闕一時飯少紓此心旣設言豈忍欺島民乎此所以節省劃給者卿以升斗粒粒知出於御供之餘遍分而周施俾有一分不欺之效事回諭
정조 20년
洪義榮以禮曹言啓曰大報壇祭享依定式每年三月上旬內擇日前期取稟矣卽令日官池景泌推擇則上旬內連値國忌齋戒正日只有初七日爲吉云而文武官重試相値重試日子差退擧行何如傳曰唱榜及重試皆以壇享誓戒前推擇而文武殿試之與重試分日徒涉張大今番則同日竝設講經日子亦爲進定擇入當初擇日之重試與壇享同日唱榜之以十五日擇入者不審大矣當該擇日官令該監科罪可也
정조 20년
李晩秀以觀象監提調意啓曰因禮曹草記當該擇日官令該監科罪可也事命下矣當該日官安圭祥專當今番科試擇日而屢次做錯非比尋常依節目汰去之意敢啓傳曰汰去則分揀可也
정조 20년
洪義榮以別試武一所試官意啓曰本所今日平明開場先自鐵箭試取而擧子捧單自天字至光字半字合五十六字都數二千八百二十七人之意敢啓傳曰知道
정조 20년
宋銓以重試武二所試官意啓曰臣所今日自天字至結字鐵箭應射擧子一千九百人內入格四十三人而日暮姑停之意敢啓傳曰知道
정조 20년
宋銓以別試武一所試官意啓曰本所今日鐵箭應射擧子自天字至稱字半字四百五十三人內入格爲七人而日暮姑停之意敢啓傳曰知道
정조 20년
洪義榮以重試武二所試官意啓曰今日臣所平明開場應射擧子自天字至奈字半字捧單元數二千九百七十人先取鐵箭而元防牌外加設一防牌試取之意敢啓傳曰知道
정조 20년
宋銓以別試文一所試官意啓曰臣等詣試所卽以傳敎內辭意嚴飭諸生錯雜之弊雖不太甚僥冒之習猶夫如前使之各坐俾盡其才而乍散旋聚終不遵行士習之可駭莫此爲甚不得已一邊曉諭一邊罷場惟俟憤事之罪而已旣已罷場則再明日終場勢將進設於明日而二所則係是空日亦不無乘間兩赴之慮此則以兩所入門擧案磨準摘發事揭榜嚴飭之意惶恐敢啓傳曰知道
정조 20년
宋銓以別試文二所試官意啓曰臣等昨日來詣試所以諸般禁條申申曉論於儒生講製不實之人使之毋敢赴場入門之際皆令整齊而今日入門之數至於一千一百五人可知其冒入之多又於分坐之時屢度申飭終不聽從其中五人抽栍捧講俱未成誦臣等之不善檢飭萬萬惶恐而士習之淆雜如此誠極駭然仍爲罷場終場日字進定於明日之意敢啓傳曰知道先甲之令不率如此卿等之罷場得體而纔見一所草記二所亦然爲多士恥之明日又或若此則其在信令之道何可苟且設場乎以此兩所試官知悉可也
정조 20년
宋銓以壯勇營言啓曰本營中日試射時鳥銃沒技軍依節目別單書入之意敢啓傳曰知道
정조 20년
李晩秀以御營廳言啓曰依下敎前中軍李顯昌本廳騎士將加設差下特窠陞實之意敢啓傳曰知道